ദുബായ് മിറക്കിൾ ഗാർഡൻ

ദുബായിലെ ദുബായ് ലാൻഡ് ജില്ലയിൽ സ്ഥിതി ചെയ്യുന്ന ലോകത്തിലെ ഏറ്റവും വലിയ പൂന്തോട്ടമാണ് ദുബായ് മിറക്കിൾ ഗാർഡൻ. 72,000 ചതുരശ്ര മീറ്റർ (780,000 ചതുരശ്ര അടി) വിസ്തൃതിയിൽ വ്യാപിച്ചുകിടക്കുന്ന ഈ പൂന്തോട്ടം 2013-ലെ വാലന്റൈൻസ് ദിനത്തിലാണ് പൊതുജനങ്ങൾക്കായി തുറന്നുകൊടുത്തത്. 15 കോടി പൂക്കളും 25 കോടിയിലധികം ചെടികളും ഈ പൂന്തോട്ടത്തിലുണ്ട്.

2015 ഏപ്രിലിൽ, ഈ പൂന്തോട്ടത്തിന് ഗാർഡൻ ടൂറിസം അവാർഡ് 2015-ന്റെ   മോസെൽ അവാർഡ് ഫോർ ന്യൂ ഗാർഡൺ എക്സ്പീരിയൻസസ് ഓഫ് ദ ഇയർ പുരസ്കാരം ലഭിച്ചു.

 വികസനം 

ദുബായ് ലാൻഡും ദുബായ് പ്രോപ്പർട്ടീസ് ഗ്രൂപ്പും തമ്മിലുള്ള കരാറിലാണ് ആദ്യത്തെ മിറക്കിൾ ഗാർഡൻ പദ്ധതിയുടെ ആശയം രൂപീകരിച്ചത്. ജോർദാനിയൻ വ്യവസായി അബ്ദുൽ നാസർ റാഹലിന്റെ നേതൃത്വത്തിലുള്ള അകാർ ലാൻഡ്സ്കേപ്പിംഗ് ആൻഡ് അഗ്രികൾച്ചർ കമ്പനിയുമായുള്ള കരാർ പ്രകാരമാണ് പദ്ധതിയുടെ വികസനം പൂർത്തിയായത്. പദ്ധതിയുടെ ചെലവ് 40 ദശലക്ഷം ദിർഹം (11 ദശലക്ഷം യുഎസ് ഡോളർ) ആയി കണക്കാക്കപ്പെട്ടു.

2013 ഫെബ്രുവരിയിൽ ആദ്യ ഘട്ടം പൂർത്തിയാക്കി തുറന്നു. അതിൽ ലംബവും തിരശ്ചീനവുമായ ലാൻഡ്സ്കേപ്പിംഗ് ഡിസൈൻ ഉൾപ്പെടെ, ഓരോന്നിനും അതിന്റേതായ രൂപകൽപ്പനയോട് കൂടി, 21,000 ചതുരശ്ര അടി (2,000 ചതുരശ്ര മീറ്റർ) വലിപ്പമുള്ള ഔട്ട്ഡോർ സൗകര്യവും ഉൾപ്പെടുന്നു. ആദ്യ ഘട്ടത്തിന്റെ വികസനത്തിന് രണ്ട് മാസവും 400 തൊഴിലാളികളെയും ആവശ്യമായി വന്നു. പദ്ധതിയുടെ രണ്ടാം ഭാഗം 2013 ജൂൺ പകുതിയോടെ ആരംഭിക്കുകയും 21,000 ചതുരശ്ര അടി (2,79,000 ചതുരശ്ര മീറ്റർ) വിസ്തീർണ്ണത്തിന്റെ 70% വിപുലീകരണവും 850,000 ചതുരശ്ര അടിയുടെ (79,000 ചതുരശ്ര മീറ്റർ) മൾട്ടിസ്റ്റോറി കാർ പാർക്കിൻറെ നിർമ്മാണവും ഉൾപ്പെടെ ഒക്ടോബറിൽ പൂർത്തിയാക്കുകയും ചെയ്തു. ഇത് പൂന്തോട്ടത്തിൻറെ മൊത്തം വിസ്തീർണ്ണം 2 ദശലക്ഷം ചതുരശ്ര അടിയായി (190,000 ചതുരശ്രമീറ്റർ) വർദ്ധിപ്പിച്ചു. പുഷ്പ ഘടികാരം, ചിത്രശലഭത്തോട്ടം, ചില്ലറ വിൽപ്പനശാലകൾ, പള്ളികൾ എന്നിവ ഇതിൽ ഉൾപ്പെടുന്നു. സാധാരണയായി ഉദ്യാനം ഏറ്റവും സുഗന്ധമുള്ളതും വർണ്ണാഭമായതുമായ പൂക്കൾ പ്രദർശിപ്പിക്കുന്നു. 120 ഇനങ്ങളുള്ള 150 ദശലക്ഷത്തിലധികം പൂക്കളിൽ ഗൾഫ് മേഖലയിൽ ഒരിക്കലും കൃഷി ചെയ്തിട്ടില്ലാത്ത ചിലയിനങ്ങളും ഉൾപ്പെടുന്നു.

 പ്രധാന സവിശേഷതകൾ 
ഈ ഉദ്യാനം നിരവധി ഗിന്നസ് വേൾഡ് റെക്കോർഡുകൾ സ്വന്തമാക്കിയിട്ടുണ്ട്. 

 പൂക്കളുടെ എണ്ണം: ഈ ഉദ്യാനത്തിൽ 120-ൽ അധികം ഇനങ്ങളിലായി 15 കോടിയിലധികം (150 ദശലക്ഷം) പൂക്കൾ ഉപയോഗിച്ചിരിക്കുന്നു. 
 ഘടനകൾ: ഓരോ സീസണിലും പുതിയ രൂപകൽപ്പനയിലാണ് ഗാർഡൻ ഒരുക്കാറുള്ളത്. പൂക്കൾ കൊണ്ട് നിർമ്മിച്ച വലിയ എയർബസ് A380 വിമാനത്തിന്റെ രൂപം, ഹൃദയത്തിൻ്റെ ആകൃതിയിലുള്ള തുരങ്കങ്ങൾ, പൂന്തോട്ടത്തിൻ്റെ മനോഹരമായ വാച്ചുകൾ, ഒഴുകിനടക്കുന്ന സ്ത്രീയുടെ രൂപം, സ്മർഫ്‌സ് വില്ലേജ് തുടങ്ങിയവ ഇവിടത്തെ പ്രധാന ആകർഷണങ്ങളാണ്.
 ഗിന്നസ് റെക്കോർഡുകൾ:
 ലോകത്തിലെ ഏറ്റവും വലിയ പുഷ്പ ഘടന: എമിറേറ്റ്‌സ് എയർബസ് A380-ൻ്റെ പൂക്കൾ കൊണ്ടുള്ള രൂപകൽപ്പന. ഇതിൽ 500,000-ത്തിലധികം പൂക്കളും സസ്യങ്ങളും ഉപയോഗിച്ചിട്ടുണ്ട്.
 ലോകത്തിലെ ഏറ്റവും വലിയ ടോപ്പിയറി ശിൽപ്പം: 2018-ൽ സ്ഥാപിച്ച, 18 മീറ്റർ (59 അടി) ഉയരമുള്ള മിക്കി മൗസിൻ്റെ പൂക്കളാൽ അലങ്കരിച്ച ശിൽപ്പം.

 ജലസേചനവും പ്രവർത്തനവും 
ദുബായിലെ കടുത്ത ചൂടിൽ പൂക്കൾ നിലനിർത്തുന്നതിനായി നൂതനമായ ജലസേചന രീതിയാണ് ഇവിടെ ഉപയോഗിക്കുന്നത്.  പുനരുപയോഗത്തിനായി സംസ്കരിച്ച മലിനജലം ഉപയോഗിച്ച് തുള്ളിനന സംവിധാനം വഴിയാണ് പൂന്തോട്ടത്തിൽ നനയ്ക്കുന്നത്. ശരാശരി ഒരു ദിവസം 757,082 ലിറ്റർ (200,000 US ഗാലൻ) വെള്ളം ഇതിനായി ഉപയോഗിക്കുന്നു. 
ദുബായിലെ ഉയർന്ന താപനില കാരണം സാധാരണയായി ഒക്ടോബർ മുതൽ ഏപ്രിൽ വരെയാണ് മിറക്കിൾ ഗാർഡൻ സന്ദർശകർക്കായി തുറന്നു കൊടുക്കുന്നത്. മെയ് മുതൽ സെപ്റ്റംബർ വരെയുള്ള വേനൽക്കാലത്ത് ഗാർഡൻ അടച്ചിടാറുണ്ട്. 

 ദുബായ് ബട്ടർഫ്ലൈ ഗാർഡൻ 
ദുബായ് മിറക്കിൾ ഗാർഡനോട് ചേർന്ന് ദുബായ് ബട്ടർഫ്ലൈ ഗാർഡനും സ്ഥിതി ചെയ്യുന്നു. 2015-ൽ തുറന്ന ഇത്, 15,000-ത്തിലധികം ചിത്രശലഭങ്ങൾക്കായി പ്രത്യേകം താപനില നിയന്ത്രിക്കുന്ന താഴികക്കുടങ്ങളോടുകൂടിയ ലോകത്തിലെ ഏറ്റവും വലിയ ഇൻഡോർ ബട്ടർഫ്ലൈ ഗാർഡനാണ്.  

 അവലംബങ്ങൾ 

വർഗ്ഗം:ദുബായ്